# **DECIZIA ETAPEI DE ÎNCADRARE**

## Nr. număr din 01.08.2016

**(PROIECT)**

Ca urmare a solicitării de emitere a acordului de mediu adresate de **sc arcgrup srl**, cu sediul în Str. parc industrial, Nr. 5, Jibou, Judetul Salaj, , înregistrată la APM Salaj cu nr. 2379/19.04.2016, în baza:

* + **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 01.08.2016, că proiectul: **HALĂ PRODUCȚIE ACOPERIRI METALICE**, propus a fi amplasat în oraș Jibou, Parc Industrial, nr. 5, jud. Sălaj, **nu se supune evaluării impactului asupra mediului** **şi nu** **se supune evaluării adecvate**.

Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

a) Proiectul se încadrează în prevederile Hotărârii Guvernului nr. 445/2009, anexa nr. 2, pct. 4, lit. e) – instalații pentru tratarea suprafețelor metalice și a materialelor plastice prin procese chimice sau electrolitice; pct. 10, lit. a) – proiecte de dezvoltare a unităților / zonelor industriale și pct. 13, lit. a) – orice modificări sau extinderi, aștele decât cele prevăzute la pct. 22 din anexa nr. 1, ale proiectelor prevăzute în anexa nr. 1 sau în prezenta anexă, deja autorizate, executate sau a fi în curs de a fi executate, care pot avea efecte semnificative negative asupra mediului;

b) Caracteristicile proiectului:

b1) mărimea proiectului: prin proiect se propune construirea unei hale de producție pentru acoperiri metalice (vopsire în câmp electrostatic și/sau zincarea pieselor metalice confecționate). Hala va fi o constucție metalică cu regim de înălțime parter + mezanin parțial. Schală = 1203,85 mp.

b2) cumularea cu alte proiecte: nu este cazul.

b3) utilizarea resurselor naturale: alimentarea cu apă se va realiza de la rețeaua orașului Jibou; este prevăzut și un bazin cu un volum V= 5 mc pentru înmagazinarea apei de ploaie necesară adaosului diferitelor soluții. Apa va fi folosită atât în scop igienico sanitar cât și tehnologic pentru adaos în soluțiile de decapare.

b4) evacuarea apelor uzate:

- apele menajere rezultate vor fi evacuate în canalizarea menajeră a orașului Jibou.

- apele acide și apele alcaline de la spălare se vor colecta separat în două rezervoare rezistente la coroziune cu un volum de 5 mc fiecare, după care se trec în al treilea rezervor V = 8 mc, prevăzut cu agitator și insuflare de aer unde vor fi neutralizare. În primă etapă se urmărește neutralizarea lor reciprocă motiv pentru care fiecare din vase va fi prevăzut cu o pompă și debitmetru. După neutralizarea reciprocă în cel de al treilea rezervor se va corecta PH-ul în funcție de PH-ul rezultat după procesul anterior. După aerarea soluției soluției obținute se precipită Fe3+ care va fi separat într-un filtru presă. Alimentarea filtrului presă se va face prin intremediul unei pompe.

Colectarea apelor de spălare cu conținut de zinc se realizează într-un rezervor de 8 mc; alcalinizarea acestora până la un pH = 10 pentru precipitarea zincului și filtarea apelor printr-un filtru presă. Apele rezultate se neutralizează deoarece au un caracter alcalin într-un rezervor de 8 mc cu acid clorhidric.

b5) producţia de deşeuri: conform Legii nr. 211/2011, privind regimul deșeurilor; în perioada de execuție a proiectului și de funcționare vor rezulta deșeuri care, vor fi colectate selectiv și se vor valorifica/elimina numai prin operatori economici autorizați.

- lucrări necesare organizării de şantier: organizarea de șantier se va realiza strict pe suprafața deținută de beneficiar, lucrările necesare organizării de șantier vor fi specifice de construcții, cu o durată limitată în timp (până la finalizarea lucrărilor de construcții) și care vor respecta atât măsurile de protecție a mediului cât și celelalte norme specifice acestui tip de activitate. Pe perioada derulării lucrărilor se va asigura împrejmuirea terenului și se vor amenaja spații speciale pentru stocarea temporară a deșeurilor generate, până la predarea acestora spre eliminare/valorificare către operatori autorizați. Alimentarea cu energie electrică cât și alimentarea cu apă a organizării de șantier se va realiza de la branșamentul existent.

b6) emisiile poluante, inclusiv zgomotul şi alte surse de disconfort: se vor respecta limitele prevăzute de normele în vigoare.

b7) riscul de accident, ţinându-se seama în special de substanţele şi tehnologiile utilizate: scurgeri accidentale de soluții chimice folosite în procesul de zincare, motiv pentru care instalația s-a prevăzut cu cuve de retenție substanțe chimice în cazul unui accident.

c) Localizarea proiectului:

c1) utilizarea existentă a terenului: conform certificatului de urbanism nr. 25 din 15.03.2016 emis de UAT Oraș Jibou, terenul este situat în intravilanul localităţii Jibou.

c2) relativa abundenţă a resurselor naturale din zonă, calitatea şi capacitatea regenerativă a acestora: nu este cazul.

c3) capacitatea de absorbţie a mediului: nu este cazul.

d) Caracteristicile impactului potenţial:

d1) extinderea impactului, aria geografică şi numărul persoanelor afectate: punctual pe perioada de execuţie.

d2) natura transfrontieră a impactului: nu este cazul.

d3) mărimea şi complexitatea impactului: impact redus pe perioada de execuţie şi funcţionare. În perioada de execuţie a proiectului, impactul asupra factorilor de mediu va fi redus, sursele de poluare fiind lucrările de construcţii, utilajele şi mijloacele de transport.

d4) probabilitatea impactului: redusă, pe perioada de execuţie şi funcţionare.

d5) durata, frecvenţa şi reversibilitatea impactului: perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului impactul asupra factorilor de mediu va fi temporar. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali.

**Condiţiile de realizare a proiectului:**

1. Titularul proiectului are obligaţia de a notifica în scris autoritatea competentă pentru protecţia mediului despre orice modificare sau extindere a proiectului survenită după emiterea deciziei etapei de încadrare, APM Sălaj urmând a aplica în mod corespunzător, în aceasta situaţie prevederile art. 22 alin. (3) din HG nr. 445/2009 cu modificările ulterioare.
2. Colectarea, depozitarea/valorificarea deşeurilor rezultate pe durata execuţiei lucrărilor şi în perioada de funcţionare a obiectivului, cu respectarea prevederilor legislaţiei privind regimul deşeurilor.
3. Respectarea prevederilor actelor/avizelor emise de alte autorităţi pentru prezentul proiect.
4. Respectarea prevederilor STAS 10009/1988, privind nivelul de zgomot.
5. Interzicerea depozitării direct pe sol a deşeurilor sau a materialelor cu pericol de poluare.
6. Realizarea reţelelor de canalizare etanşe pentru a preveni poluarea solului şi a pânzei freatice.
7. În cadrul organizării de şantier, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sănătate sau confort a populaţiei fiind obligatoriu să se respecte normele, standardele şi legislaţia privind protecţia mediului în vigoare.
8. Conform art. 49, alin. 3-4 din Ordinul MMP nr. 135 din 2010 *privind aprobarea Metodologiei de aplicare a evaluării impactului asupra mediului pentru proiecte publice şi private*: "la finalizarea proiectelor publice şi private care au făcut obiectul procedurii de evaluare a impactului asupra mediului şi/sau al procedurii de evaluare adecvată, după caz, în condiţiile prezentei metodologii, autoritatea competentă pentru protecţia mediului efectuează un control de specialitate pentru verificarea respectării prevederilor deciziei etapei de încadrare, a acordului de mediu/avizului Natura 2000, după caz. Procesul-verbal întocmit se anexează şi face parte integrantă din procesul-verbal de recepţie la terminarea lucrărilor."
9. Conform prevederilor Ord. nr. 1798/2007 – pentru aprobarea Procedurii de emitere a autorizaţiei de mediu, cu modificările ulterioare, titularul are obligația ca la finalizarea investiției și la punerea în funcțiune a obiectivului să solicite și să obțină autorizația de mediu revizuită.

La şedinţa CAT din data de 01.08.2016 au fost solicitate următoarele acte/avize:

* act de reglementare Apele Române; aviz ISU, aviz Compania de Apă Someș S.A.

Prezentul act nu exonereză de răspundere titularul, proiectantul şi/sau constructorul în cazul producerii unor accidente în timpul execuţiei lucrărilor sau exploatării acestora.

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV,**

**dr. ing. Aurica GREC**

Şef Serviciu Avize, Acorduri, Autorizaţii,

ing. Gizella Balint

Întocmit,

ing. Georgiana Jula